Forslag 1: Styrkelse af foreningsdemokratiet i DAV

## 

## Forslag:

*Det indstilles til godkendelse af generalforsamlingen, at generalforsamlingerne fra 2023 bliver til et landsmøde*. *Landsmødets opgave skal fremadrettet være at danne ramme for at medlemmer og frivillige er inddraget i vedtagelsen af princip- og holdningsprogrammer, frivilligpolitik, resolutioner og strategi.*

## Indledning

Dette er et forslag for et fremtidigt koncept for generalforsamlinger. Landsmødet skal være en udbygning af generalforsamlingen, som fremadrettet skal fejre foreningens frivillige arbejde og give rammen for demokratisk udveksling af holdninger og idéer indenfor foreningen.

Det overordnede formål med forslaget er at skabe en forening, hvor debat om den fælles sag har plads og hvor dialogen er styrende for engagement og inddragelse. Som central del af dette står generalforsamlingen, som den højeste besluttende myndighed. Vi anbefaler, at generalforsamlingen ændres til et landsmøde, startende med et landsmøde i 2023.

At etablere et landsmøde er et nøglegreb i en samlet proces henimod at skabe mere tydelige og transparente demokratiske processer i De Anbragtes Vilkår. Det er vigtigt at man som frivillig og medlem ved præcis, hvordan man kan gøre sin indflydelse gældende, og hvordan holdninger opstår i foreningen. Landsmødet har en vigtig rolle i de processer og derfor bliver det afgørende, at vores medlemmer og frivillige har lyst til at engagere sig i arbejdet.

Som et central led i landsmødet er vedtagelse af centrale politikker. Disse er:

* Et **principprogram** som vedtages endeligt på landsmødet i 2024
* Et **holdningsprogram** som revideres på landsmøder i lige år, første gang i 2024
* En **frivilligpolitik**som revideres på landsmødet i ulige år, første gang i 2023. Denne bygger oven på den politik der blev vedtaget af bestyrelsen i 2021
* Derudover vil hvert et landsmøde vedtage en udtalelse i form af en **resolution**, der kommenterer på aktuelle problemstillinger
* En **strategi** for vores faglige mål og prioriterede indsatser, som vedtages for perioden 2022 – 2026 på GF 2022

Disse politikker er levende dokumenter. Principperne skal danne rammen for forståelse om hvem vi er, hvad vi vil og hvordan vi gør det. Holdningsprogrammet udvikles i tæt dialog med det specifikke udvalg, bestyrelsen og medlemmerne. Frivilligpolitikken danner grundlaget for de forventninger vi stiller til hinanden, måden vi arbejder på og måden vi har samvær, som foreningsfrivillige. Strategien sætter den faglige retning for vores arbejde og mål.

Alt dette udgør hverdagen for en forening, som ønsker at opnå politiske resultater for sagen. I det følgende vil vi beskrive hvordan der skal arbejdes med de forskellige spor.

## Hvordan får vi udviklet principprogram og holdningsprogram

Principper og holdninger bygger på de historier, erfaringer og perspektiver som siden foreningens stiftelse er blevet drøftet, debatteret og sidenhen publiceret af foreningen.

### Principprogram

Principperne er det grundlæggende fundament og derfor er det vigtigt, at der prioriteres både tid og tanker til processen. Derfor nedsættes der en principarbejdsgruppe, som arbejder med afsæt i den medsendte indstilling til kommissorium for principarbejdsgruppen. Kommissoriet indeholder overskrifter på de tematikker, som et fremtidigt principprogram skal udfolde. En redaktionsgruppe bestående af 5 frivillige og formandskabet har givet input til det foreslåede kommissorium. Som led i forslaget skal generalforsamlingen godkende kommissoriet. Herefter igangsættes arbejdet med principprogrammet.

Bestyrelsen nedsætter en principarbejdsgruppe i 2. kvartal, 2022. Principprogrammet bearbejdes og vedtages på hhv. landsmøde 2023 og 2024 og således arbejder arbejdsgruppen op imod de to deadlines. Processen er beskrevet i ”Kommissorium for principarbejdsgruppen”. Principarbejdsgruppen er ansvarlig for at sikre inddragelse af klyngerne.

Da principperne for foreningen er hjerteblod og kernen af vores virke og formål, vil ændringer i principprogrammet ikke være ønskværdigt i strategiperioden frem mod 2026. Ligeledes bør det overvejes, hvorvidt de også bør gælde for strategien 2030.

Bestyrelsen er ansvarlig for, at foreningen efterlever sine principper.

### Holdningsprogram

Arbejdet med holdningsprogrammet tager udgangspunkt i de faglige fokuspunkter i strategien. Holdningsprogrammet udarbejdes i tæt dialog med klynger, bestyrelse og sekretariat, som sammen er ansvarlige for at formulere og opdatere foreningens faglige holdning på baggrund af den viden der kommer ind i foreningen. Bestyrelsen kan nedsætte arbejdsgrupper med klart definerede arbejdsområder, mhp. at formulerer punkter i holdningsprogrammet.

Holdningsprogrammet skal udfolde de emner, som skal indgå De Anbragte Vilkårs samlede holdningsprogram, der revideres hvert andet år, på lige år. Holdningsprogrammet skal anvise konkrete bud inden for de givne emner, på veje og metoder for forbedringer for nuværende og tidligere anbragtes vilkår, som foreningen kan agitere for i offentligheden. Det skal være konkrete bud, som foreningens valgte kan tage med videre i forhandlinger, høringer og det generelle arbejde med at fremme sagen.

Arbejdet med holdningsprogrammet begynder straks efter generalforsamlingen 2022 og udmøntes i udspil på landsmødet 2024 og 2026, ud fra strategiens prioriteringer.

### Resolutioner

Et landsmøde er en god anledning til at gøre opmærksom på sig selv. Hvordan gør man det aktuelt og relevant? Hvordan griber man fællesskabets ånd fra et godt landsmøde og fortæller omverdenen om vores arbejde? Svaret er resolutioner.

En landsmødeudtalelse i form af en resolution er egentlig et ret simpelt koncept. Det er en politisk udtalelse, meget lig en pressemeddelelse, der kommenterer på en aktuel dagsorden, giver et bud på et emne DAV ønsker mere opmærksomhed på eller en måde at opfordrer politikerne til at forbedreanbragtes vilkår.

Forarbejdet består i, at bestyrelsen udvælger et emne, som er aktuelt på tidspunktet for afholdelse af et ordinært landsmøde, og formulerer en kort tekst (ca. en halv side) med skarpe pointer. Dette forslag forelægges landsmødet, som kan komme med ændringer. Det vil også være muligt for menige medlemmer at stille egne resolutioner, skulle de ønske dette og samle flertal for det på landsmødet. Formatet skal være præcis og kortfattet.

Straks efter landsmødet udsendes landsmødeudtalelsen til offentligheden.

### Frivilligpolitik

Frivilligpolitikken for De Anbragtes Vilkår blev vedtaget i bestyrelsen endeligt i juni 2021. Politikken indeholder centrale forventninger til frivillige, sekretariatets rolle i det daglige arbejde med de frivilliges historier, samt en samværspolitik.

Ifm. vedtagelsen af frivillig politikken blev det indstillet at den revideres hvert andet år op til generalforsamling. Dermed vil den næste revision, i forlængelse af dens vedtagelse, ske forud for generalforsamling 2023. Det er også besluttet at processen skal bygge på input fra klynger og andre frivillige grupper.

Arbejdet med frivilligpolitikken starter umiddelbart efter generalforsamlingen 2022 og afsluttes 4. kvartal 2022 med indstilling til bestyrelsen til drøftelse. Bestyrelsen indstiller en ny frivilligpolitik til behandling på landsmødet.

Arbejdet faciliteres af sekretariatet med udgangspunkt i klyngerne.

Denne proces gentages frem mod landsmødet 2025.

### Strategi

Strategien sætter den faglige retning for foreningen. Strategien udspringer fra bestyrelsen der er ansvarlige for at gennemføre en strategiproces der både inddrager de frivillige, medlemmer og eksterne samarbejdspartnere.

Strategien vil som udgangspunkt strække sig over en 4-årig periode.

## Landsmøde format

Hvor en generalforsamling, for ikke-foreningsvante, kan virke stift og konfliktfyldt *kan* et landsmøde være en fejring af foreningens arbejde og dens frivillige. Det sigte har dette koncept.

DAVs landsmøde vil være bygget op omkring en to-årig cyklus, der skiftevis behandler og udvikler hhv. det politiske program og foreningens organisering og værdier. Dvs. at det første år vil behandle det politiske program, som så er gyldigt i to år, og det andet år vil behandle det organisatoriske program, som så er gyldigt i to år.

Fordelen ved denne cyklus er, at selve årsmødet kan dykke dybere ned i en af de to områder af foreningens virke – og dermed give foreningen mulighed for at lade det vedtagende bundfælde sig ned i organisationen.

Vi foreslår et todages program. Dette skal sikre tid til de store drøftelser, en ordentlig gennemgang af formalia, bearbejdelse af strategiske emner gennem workshops og, sidst men ikke mindst, socialt samvær og fejring af de frivillige. Det skal understreges, at længden kan variere efter behov og det ligger det enkelte medlem frit for hvilke dele af programmet, som man deltager i. Et minimum vil være af 3-4 timers varighed, hvor blot officielle punkter fra vedtægterne gennemgås.

Det giver mulighed for at arbejde med et mix af workshops om relevante temaer, faglige oplæg, behandling af programmer, evt. vedtagelse af resolutioner, vedtagelse/afstemning om alt det formelle samt festmiddag og socialt samvær.

### Landsmødegruppen

Et godt landsmøde kræver god forberedelse. Derfor vil nedsættelsen af en landsmødegruppe være et centralt instrument i planlæggelses- og afviklingsfasen.

Arbejdet i gruppen følger en planlægningsfase 1. kvartal, en høringsfase i klyngerne hver februar og er tovholder på afviklingen af landsmøderne hver april. Klyngerne kan vælge at fremsende ændringsforslag til indholdet, inden for en angivet frist.

Forud for hvert landsmøde udarbejdes et Landsmødehæfte. Heri kommunikerer og formidles de beslutninger og processer som skal behandles på landsmøde, inklusive workshops og resolutioner. Dette hæfte er grundlag for forberedelsen af deltagelse på landsmødet i klyngerne. Landsmødehæftet godkendes i skitseformat i bestyrelsen 4. kvartal, med endelig vedtagelse på bestyrelsesmøde 1. kvartal.

Temaet for landsmødets workshop og resolutioner besluttes af bestyrelsen ifm. udsendelse af indkaldelsen til landsmødet.

Sekretariatet spiller en central rolle i alle led og processer vedr. afvikling af landsmødet. Dette indebærer lokalebookning, forplejning, og lignende, alt efter behov og ønsker fra gruppen.

### Eksempel på landsmødeprogram

I dette eksempel har De Anbragtes Vilkår booket Nyborg Strand Hotel, hvor medlemmerne kan booke værelse til overnatning. Året er 2023. Der kan selvfølgelig justeres på antallet af workshops, ligesom indholdet af disse kan variere i takt med de emner landsmødet skal drøftes. Længden af diverse indlæg og debatter i programmet kan justeres – også under landsmødet.

Gæstetaler skal have det overordnede formål, at det bidrager til sagen. Enten ved at være relevante samarbejdspartnere, hvis input giver inspiration eller stof til eftertanke for medlemmerne. Det kan også være underholdning, som løfter stemningen eller underholder.

Det er de frivillige, der er med til at udvikle den bedste måde at afvikle landsmødet på. Dette indebærer alle festlige indslag, åbning og genåbning af landsmødet, samt pauser.

Ligeledes vælges en dirigent, som guider alle trygt igennem formalia og afstemninger.

Der er i den nye bevilling fra Egmont Fonden afsat midler til at kunne samarbejde med ekstern leverandør omkring inspiration og hjælp til at tænke en helt ny og engagerende form for landsmøde.

Alligevel har vi indsat et eksempel for at give et billede til bestyrelsen.



Det skal dog bemærkes, at foreningen ikke er forpligtet til mere end hvad der er beskrevet i vedtægterne. Der kan derfor op og nedskaleres i landsmødeprogrammet efter behov.

## Opdatering af vedtægter

Da foreningens øverste myndighed er generalforsamlingen, vil implementeringen af konceptet for landsmøde kræve ændringer i foreningens vedtægter. Disse præsenteres i særskilte forslag i bilag 6C.